Viererbund
Dr Viererbund (au Narrearistokrate oder Rebellezimft) isch e Zämmeschluss vu dr Narrezimft vu Rautweil, Oberndorf, Elzach un Iberlinge.

Gschicht un Struktur

Im Lauf vu dr 1950er Johr isch s in dr 1924 grindete Vereinigung vu Schwebisch-Alemannische Narrezimft zue Ussenandersetzige chuu um d Wohrig vu dr Draditione in dr schwebisch-alemannische Fasnet. Wyteri Strytpinkt sin dui jehrlige Narredräffe gsi un e Diskussion iber dr Zämmeschluss mit rheinländische Karnevalsverbänd. Anne 1953 sin wäge däm di draditionsbewusste Narrezimft vu Elzach, Rautweil un Iberlinge us dr Vereinigung uusdrätte, 1955 au d Historisch Narrozumft Villinge 1584 e. V. un am 12. Jänner 1958 d Narrezumft vu Oberndorf. D Narrezimft vu Elzach, Rautweil, Iberlinge un Oberndorf hän sich derno 1963 zum Viererbund zämmegschlosse. Dr Viererbund isch nume per Handschlag bsiglet wore. S git kei Verband un kei schriftli feschtgleiti Satzig. 

D Zimft vu Rautweil, Elzach un Iberlinge hän scho Ändi vu dr 1930er Johr bschlosse, ass si us dr Vereinigung uusdrätte, dur dr Zweet Wältchrieg isch aber d Umsetzig verschobe wore.

Narredag

Di vier Zimft dräffe sich all drej bis vier Johr zuen eme große Narredag. Di erschte Dräffe het s scho gee vor dr eigetlige Grindig vum Viererbund. Uußer an dr Narredäg mache di vier Zimft bi keim andre Umzug oder bi suschtige Veraastaltige vu andre Narrezimft mit. Dr Uusdruck „Narredag“ isch bewusst gwehlt wore, go sich vu dr Narredräffe vu andere Narrezimft abgränze. 

Narredäg fange aa am e Samschtig am 11:00 Uhr mit em draditionälle Narrebaumsetze dur d Narrezumft Iberlinge. Am Samschtigzobe chunnt dr Fackellauf vu dr Elzacher Schuttig, wu au di andre drej Zimft derby mitmache. Dr eigetli Narresprung findet, wie bi andere Narredräffe am e Sunntignomittag statt. Är wird vu dr Zumft aagfiert, wu dr negscht Narredag uusrichtet, s Änd bildet d Zumft, wu Gaschtgeber isch.

Bishärigi Narredäg 

 1958 Iberlinge
 1959 Elzach
 1960 Rautweil
 1963 Iberlinge
 1966 Oberndorf
 1969 Elzach
 1973 Rautweil
 1977 Iberlinge
 1980 Oberndorf
 1984 Elzach
 1987 Rautweil
 1992 Iberlinge
 1995 Oberndorf
 1999 Elzach
 2003 Rautweil
 2006 Iberlinge
 2010 Oberndorf
 2013 Elzach

Literatur
 Hansjörg Deck: Der Viererbund. Fasnet in Rottweil, Oberndorf, Elzach und Überlingen. Silberburg-Verlag, 2002, ISBN 978-3874075275

Fasnacht
Kulturelli Organisation z Dütschland